วีรพงษ์อัดยับกนง.ลดดอกเบี้ยน้อยไป
ประธาน กยอ. อัด กนง.ลดดอกเบี้ย 0.25% ไม่ช่วยเอกชนถูกน้ำท่วม ขณะที่กรรมการ กนง.ชี้ลดดอกเบี้ยรอบนี้มีความเห็นที่ แตกต่าง
2 ธ.ค. 2554

ประธาน กยอ. อัด กนง.ลดดอกเบี้ย 0.25% ไม่ช่วยเอกชนถูกน้ำท่วม ขณะที่กรรมการ กนง.ชี้ลดดอกเบี้ยรอบนี้มีความเห็นที่ แตกต่าง
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ระบุว่า การที่คณะกรรมการนโยบายการเงิน (กนง.) มีมติปรับลดอัตราดอกเบี้ยนโยบายแค่ 0.25% ไม่ได้ช่วยเหลือภาคธุรกิจที่ประสบปัญหาอุทกภัยแต่อย่างใด 
“ที่ผ่านมา กนง.ไม่ควรขึ้นอัตราดอกเบี้ยด้วยซ้ำ เพราะเงินเฟ้อไม่ใช่ปัญหา ขณะที่การลดอัตราดอกเบี้ย 0.25% ไม่ได้ช่วยอะไรเลย ถ้าเป็นผม ผมลดดอกเบี้ย 1% ไปแล้ว” นายวีรพงษ์ กล่าว
นายอำพน กิตติอำพน กรรมการ กนง. กล่าวว่า การประชุม กนง.ที่ผ่านมา กรรมการมีความคิดเห็นที่แตกต่างกันในการปรับลดอัตราดอกเบี้ยค่อนข้างมาก และเมื่อมีความเห็นที่แตกต่างกันจึงขอให้ฝ่ายเลขานุการทำการชี้แจง ในส่วนตัวแล้วไม่มีความเห็นใดในเรื่องนี้
นายธีระชัย ภูวนาถนรานุบาล รมว.คลัง กล่าวถึงกรณีที่ กนง. ปรับลดอัตราดอกเบี้ยนโยบายลง 0.25% อีกว่า จะมีส่วนช่วยฟื้นฟูเศรษฐกิจไทย แต่ต้องการให้ กนง. เปิดเผยความคิดเห็นของคณะกรรมการ กนง. แต่ละรายในการลงมติครั้งนี้ให้สาธารณชนได้รับทราบด้วย เพื่อให้นักวิเคราะห์สามารถประเมินภาวะเศรษฐกิจต่อไปได้